
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Azerbajdžanu,
–	ob upoštevanju členov 144(5) in 132(4) Poslovnika,
[bookmark: _GoBack]A.	ker je Azerbajdžan s pridržanji in sodnim nadlegovanjem okrepil zatiranje civilne družbe, aktivistov in preostalih neodvisnih medijev, kot je Abzas Media; ker organizacije civilne družbe trenutno beležijo skoraj 300 političnih zapornikov v Azerbajdžanu; ker je Azerbajdžan po indeksu svobode v svetu za leto 2024 organizacije Freedom House z oceno 7/100 uvrščen med najmanj svobodne države, za Rusijo in Belorusijo;
B.	ker so azerbajdžanske oblasti julija 2023 aretirale političnega ekonomista in člana opozicije Qubada Ibadogluja, ki je ostal v priporu do 22. aprila 2024, ko so ga premestili v hišni pripor; ker se je njegovo zdravje od aretacije znatno poslabšalo zaradi mučenja, nečloveških razmer v priporu in odrekanja ustrezne zdravstvene oskrbe, kar je ogrozilo njegovo življenje;
C.	ker je bil zagovornik človekovih pravic Ilhamiz Gulijev 4. decembra 2023 samovoljno aretiran na podlagi dvomljivih obtožb o trgovini s prepovedanimi drogami, po tem ko je kot žvižgač pričal proti policijskemu prirejanju dokazov proti vladnim kritikom; ker mu grozi do 12 let zapora;
1.	poziva Azerbajdžan, naj nemudoma in brezpogojno izpusti Ilhamiza Gulijeva; ugotavlja, da je bil Qubad Ibadoglu izpuščen in mu je bil odrejen hišni pripor, ter poziva oblasti, naj zanj odpravijo prepoved potovanj in umaknejo vse obtožbe zoper njega; poziva Azerbajdžan, naj mu nujno zagotovi neodvisen zdravniški pregled, ki ga bo opravil zdravnik po njegovi izbiri, in naj mu dovoli zdravljenje v tujini;
2.	poziva Azerbajdžan, naj nemudoma in brezpogojno izpusti vse druge politične zapornike, vključno s Tofiqom Jagublujem, Akifom Qurbanovim in Baxtiyarjem Haciyevom ter zagovornike človekovih pravic in novinarje Ulvija Hasanlija, Sevinc Vaqifqizi, Narqiz Absalamovo, Hafiza Babalija, Elnaro Qasimovo, Aziza Orucova, Rüfata Muradlija, Avaza Zeynallija, Elnurja Şükürova, Alasqarja Mamadlija in Farida Ismayilova, pa tudi državljane EU in druge državljane;
3.	opominja azerbajdžanske oblasti na njihovo obveznost, da spoštujejo človekovo dostojanstvo in temeljne svoboščine, in jih poziva, naj razveljavijo represivno zakonodajo, ki neodvisne nevladne organizacije in medije sili na obrobje zakona;
4.	meni, da nenehne kršitve človekovih pravic v Azerbajdžanu niso združljive s pripravami te države, da bo gostila COP29; zahteva od organizatorjev, naj zagotovijo, da bodo v sporazumu z državo gostiteljico v celoti vključeni in zagotovljeni človekove pravice, temeljne svoboščine in učinkovito sodelovanje civilne družbe;
5.	poziva Komisijo, naj preuči možnost prekinitve strateškega partnerstva z Azerbajdžanom na področju energije; vztraja, da morata biti izpustitev vseh političnih zapornikov in izboljšanje splošnega stanja človekovih pravic v državi pogoj za vse prihodnje partnerske sporazume;
6.	poziva posebnega predstavnika EU za človekove pravice, naj zahteva srečanja s političnimi zaporniki v Azerbajdžanu;
7.	ponovno poziva k uvedbi sankcij v okviru globalnega režima sankcij EU na področju človekovih pravic proti azerbajdžanskim javnim uradnikom, ki so zagrešili hude kršitve človekovih pravic;
8.	naroči svoji predsednici, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko, državam članicam ter predsedniku, vladi in parlamentu Azerbajdžana.

